b'\n_START_ARTICLE_\nW\xc5\x82adys\xc5\x82aw Sikorski\n_START_PARAGRAPH_\nW\xc5\x82adys\xc5\x82aw Eugeniusz Sikorski (20. maj 1881 \xe2\x80\x93 4. juli 1943) var en polsk general og politisk leder. Han blev f\xc3\xb8dt i landsbyen Tusz\xc3\xb3w Narodowy i det som i dag er det Nedrekarpatiske voivodskab i dagens syd\xc3\xb8stlige Polen, men som den gang var den del af \xc3\x98strig-Ungarn, en af de tre stormagter som delte Polen mellem sig. F\xc3\xb8r f\xc3\xb8rste verdenskrig etablerede og deltog han i flere undergrundsorganisationer som arbejdede for polsk selvst\xc3\xa6ndighed. Han k\xc3\xa6mpede i de polske legionet under f\xc3\xb8rste verdenskrig og udm\xc3\xa6rkede sig der._NEWLINE_Under Den polsk-sovjetiske krig (1919-1921) deltog han og spillede en vigtig rolle i slaget ved Warszawa, hvor de sovjetiske styrker overraskende blev sl\xc3\xa5et tilbage af et polsk modangreb._NEWLINE_I de f\xc3\xb8rste \xc3\xa5r af den anden polske republik holdt Sikorski forskellige ministerposter, herunder stillingen som statsminister (1922-1923) og minister for milit\xc3\xa6re forhold (1923-1924). Efter J\xc3\xb3zef Pi\xc5\x82sudskis kup i maj 1926 og inds\xc3\xa6ttelsen af den nye regering baseret p\xc3\xa5 Sanacja blev Sikorski sat p\xc3\xa5 sidelinjen. Indtil 1939 tilh\xc3\xb8rte han oppositionen og skrev i den periode flere b\xc3\xb8ger om krigsf\xc3\xb8relse og om Polens udenrigsrelationer._NEWLINE_Under anden verdenskrig blev Sikorsky statsminister i den polske eksilregering, \xc3\xb8verstkommanderende for de polske styrker og en energisk fork\xc3\xa6mper for Polens sag internationalt. Sikorsky st\xc3\xb8ttede genoprettelsen af diplomatiske forbindelser med Sovjetunionen som var blevet brudt ved Tyskland og Sovjetunionens deling af landet i 1939. I april 1943 br\xc3\xb8d Sovjetunionen imidlertid igen forbindelserne efter Sikorsky kr\xc3\xa6vede at det internationale R\xc3\xb8de Kors skulle efterforske Katyn-massakren. Sikorsky d\xc3\xb8de i juli 1943, da flyet han var med styrtede efter afgang fra Gibraltar.'